રહી રહીને મને યાદ આવ્યું કે, ગયે વર્ષે તો મેં મન મજબૂત કરીને, દિલ પર પથ્થર મૂકીને મારી બધી જૂની, તૂટેલી-ફૂટેલી વસ્તુઓનો નિકાલ કરી દીધેલો. મનમાં મજબૂત સંકલ્પ કરેલો કે હવેથી આખા વર્ષ દરમિયાન દર મહિને, ઘરમાંથી ન વપરાતી વસ્તુઓનો નિકાલ કરતી રહીશ જેથી દિવાળીની સાફસૂફી કરવામાં સરળતા રહે ને જૂનીપુરાણી વસ્તુઓના મોહમાં મન અટવાયા ન કરે. માયા આગળ લાચાર બની જતું મન વળી કચરાનો કે ભંગારનો ઢગલો ઘરમાં ન કરે એ આશાએ જ એ સંકલ્પ મેં કરેલો અને ભૂલમાં પાળેલો પણ ખરો ! પછી ક્યાંથી મને કંઈ ખોવાયેલી કે સંતાડેલી ચીજ અચાનક જ મળવાની હતી ? ખરે, જવા દો.